KOMISSION SUOSITUS NEUVOSTOLLE komission valtuuttamisesta neuvottelemaan Euroopan unionin puolesta energiayhteisön perustamissopimuksen muuttamisesta /* COM/2013/0605 final - 2013/ () */





KOMISSION SUOSITUS NEUVOSTOLLE komission valtuuttamisesta neuvottelemaan Euroopan unionin puolesta energiayhteisön perustamissopimuksen muuttamisesta 1. PERUSTELUT Energiayhteisön perustamissopimuksen allekirjoittivat Ateenassa 25. lokakuuta 2005 Euroopan yhteisö ja silloiset yhdeksän sopimuspuolta Kaakkois-Euroopasta, ja se tuli voimaan 1. heinäkuuta 2006. Perustamissopimuksen 16 artiklassa määritellyn mukaisesti ”ympäristöä koskevalla yhteisön säännöstöllä” tarkoitetaan · tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY, sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY ja 26 päivänä toukokuuta 2003 annetulla Euroopan parlamentin ja neuvoston direktiivillä 2003/35/EY, · tiettyjen nestemäisten polttoaineiden rikkipitoisuuden vähentämisestä ja direktiivin 93/12/ETY muuttamisesta 26 päivänä huhtikuuta 1999 annettua neuvoston direktiiviä 1999/32/EY, · tiettyjen suurista polttolaitoksista ilmaan joutuvien epäpuhtauspäästöjen rajoittamisesta 23 päivänä lokakuuta 2001 annettua Euroopan parlamentin ja neuvoston direktiiviä 2001/80/EY, · luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY 4 artiklan 2 kohtaa. Energiayhteisön perustamissopimuksen 12 artiklassa määrätään, että kukin sopimuspuoli panee ympäristöä koskevan yhteisön säännöstön täytäntöön kyseisten toimenpiteiden täytäntöönpanoaikataulun mukaisesti, joka esitetään perustamissopimuksen liitteessä II. Tiettyjen suurista polttolaitoksista ilmaan joutuvien epäpuhtauspäästöjen rajoittamisesta annettu direktiivi korvattiin teollisuuden päästöistä (yhtenäistetty ympäristön pilaantumisen ehkäiseminen ja vähentäminen) 24 päivänä marraskuuta 2010 annetun Euroopan parlamentin ja neuvoston direktiivin 2010/75/EU III luvun, 72 artiklan 3 ja 4 kohdan ja liitteen V säännöksillä uusien laitosten osalta 7 päivästä tammikuuta 2013 ja olemassa olevien laitosten osalta 1 päivästä tammikuuta 2016. Tiettyjen suurista polttolaitoksista ilmaan joutuvien epäpuhtauspäästöjen rajoittamisesta annettu direktiivi kumottiin jälkimmäisestä päivämäärästä lähtien. Tämän vuoksi energiayhteisön perustamissopimuksen 16 artiklassa esitettyä ympäristöä koskevaa yhteisön säännöstöä ja sen perustamissopimuksen liitteessä II esitettyä täytäntöönpanoaikataulua olisi muutettava. Komissio antoi 29 päivänä huhtikuuta 2013 päätöksen C(2013) 2364 final tiettyjen suurista polttolaitoksista ilmaan joutuvien epäpuhtauspäästöjen rajoittamisesta 23 päivänä lokakuuta 2001 annetun Euroopan parlamentin ja neuvoston direktiivin 2001/80/EY täytäntöönpanoa ja teollisuuden päästöistä (yhtenäistetty ympäristön pilaantumisen ehkäiseminen ja vähentäminen) 24 päivänä marraskuuta 2010 annetun Euroopan parlamentin ja neuvoston direktiivin 2010/75/EU III luvun, liitteen V ja 72 artiklan 3–4 kohdan täytäntöönpanoa koskevista komission ehdotuksista energiayhteisön ministerineuvostolle sekä energiayhteisön perustamissopimuksen 16 artiklan ja liitteen II muuttamisesta. Energiayhteisön perustamissopimuksen tekemisestä Euroopan yhteisön puolesta 29 päivänä toukokuuta 2006 tehdyn neuvoston päätöksen 2006/500/EY 5 artiklan 2 kohdassa vahvistetaan menettely, jota on sovellettava ennen kuin energiayhteisössä voidaan esittää kanta energiayhteisön perustamissopimuksen muutoksiin. Komissio suosittaa tässä yhteydessä, että neuvosto valtuuttaa sen käymään neuvotteluja energiayhteisön toimielimissä tarpeellisista energiayhteisön perustamissopimuksen muutoksista. 2. SUOSITUS Komissio suosittelee, että · neuvosto valtuuttaa komission neuvottelemaan Euroopan unionin puolesta tarpeellisista energiayhteisön perustamissopimuksen muutoksista · neuvosto valtuuttaa perustamissopimuksen mukaisesti komission toimimaan Euroopan unionia edustavana neuvottelijana ja neuvottelemaan energiayhteisön perustamissopimuksen muutoksista tämän suosituksen liitteenä olevien neuvotteluohjeiden, jäljempänä ’neuvotteluohjeet’, mukaisesti · neuvosto nimeää komitean, jota on kuultava neuvotteluja käytäessä, ja · neuvosto antaa neuvotteluohjeet. LIITE Ohjeet energiayhteisön perustamissopimuksen muuttamista koskevia neuvotteluja varten Euroopan unionin puolesta sovittavien muutosten olisi perustuttava komission päätöksessä C(2013) 2364 final ehdotettuihin muutoksiin, ja niillä olisi pyrittävä varmistamaan mahdollisimman lyhyessä ajassa lähentyminen ajan tasalle saatettuun ympäristöä koskevaan yhteisön säännöstöön suurista polttolaitoksista vapautuvien päästöjen osalta.